«Εκδρομή στο Πήλιο»

ΜΑΘΗΜΑ: ΔΙΑΔΙΚΤΥΑΚΑ ΠΕΡΙΒΑΛΛΟΝΤΑ ΜΑΘΗΣΗΣ

Κανάλι 25 (Pink Panthers)

*Τσιόπτσια Πολυτίμη-Γεωργία*

*Κατσαρού Μαρία-Χριστίνα*

*Τριανταφύλλου Άννα*

*Καλαμπαλίκης Δημήτρης*

Εξάμηνο: 8ο (2020-2021)

Διεύθυνση της αρχικής σελίδας στο wiki των PbWorks: <http://ekdromipilio.pbworks.com/w/page/144667842/FrontPage>

* *Σύντομη περιγραφή για σχεδιαστές που εστιάζουν στη χρήση της εκπαιδευτικής τεχνολογίας:*

Στο wiki μας, συνδυάζουμε τη βιωματική μάθηση με τα ψηφιακά εκπαιδευτικά υλικά για να παράγουμε ένα αποτέλεσμα το οποίο θα βοηθήσει μελλοντικά άλλους χρήστες. Το wiki είναι ένα ψηφιακό εργαλείο το οποίο θα βοηθήσει τους μαθητές πρώτα απ’ όλα να μπουν σε μία διαδικασία ανακάλυψης πληροφοριών και συνεργασίας με τους συμμαθητές τους ώστε να επιτύχουν την δημιουργία του. Οι μαθητές θα εξοικειωθούν με τη χρήση της τεχνολογίας ακόμη περισσότερο και θα βρουν κι άλλους τρόπους να χειρίζονται και να εισάγουν πολυμέσα μέσα σε έναν διαδικτυακό τόπο. Παράλληλα, θα μπουν στη δημιουργική διαδικασία να σκεφτούν πως θα πραγματοποιηθεί ο διαδικτυακός αυτός τόπος και πως θα δείχνει ελκυστικός στον αναγνώστη. Θα αναπτύξουν την κριτική τους σκέψη καθώς θα πρέπει να σκεφτούν τι θα προσφέρει η ιστοσελίδα στον χρήστη που θα την επισκεφθεί. Γενικά, το PbWorks προσφέρει πολλά εργαλεία που μπορούν να είναι αξιοποιήσιμα στην εκπαίδευση και είναι ένας καλός τρόπος να εισαχθούν τα πλεονεκτήματα και οι ευκολίες που προσφέρει η τεχνολογία σε αυτήν, δίνοντας τη δυνατότητα στους μαθητές και στους εκπαιδευτικούς να ανοίξουν νέους ορίζοντες μάθησης. Οι δυσκολίες που βρήκαμε σε αυτό το πρόγραμμα είναι ότι με δυσκολία επιτυγχάνεται ο διαμοιρασμός του wiki σε άλλα άτομα (πχ. σε οργανισμούς, στο Δήμο, σε άλλα δημοτικά σχολεία) και γενικότερα δεν μπορούμε να γνωρίζουμε αν θα είναι εύκολα προσβάσιμο και, κατά συνέπεια, ορατό σε πολλούς χρήστες. Δυσκολεύει επίσης η συνεργασία με τους γονείς των μαθητών καθώς δεν γνωρίζουμε από πριν αν θα συμβάλλουν σε αυτή την προσπάθεια κοινοποίησης του wiki. Ακόμη όμως κι αν δεν αξιοποιηθεί από πολλούς χρήστες, η διαδικασία της δημιουργίας του και της εύρεσης πληροφοριών στην οποία θα βάλουμε τους μαθητές μας θα τους προσφέρει πολλά γνωστικά εφόδια. Επίσης, θα τους διδάξει τις αξίες της συνεργασίας και της κριτικής σκέψης και θα τους εξοικειώσει με την τεχνολογία στο κομμάτι της δημιουργίας και της οργάνωσης μιας ιστοσελίδας.

* *Σύντομη περιγραφή για εκπαιδευτικούς*

Στους εκπαιδευτικούς έχουμε να προβάλλουμε τα εξής. Αρχικά, συνδυάζουμε τη συνεργατική και τη βιωματική μάθηση στο wiki μας καθώς οι μαθητές θα εργαστούν σε ομάδες για την εκπόνηση ενός τελικού σκοπού που είναι η δημιουργία αυτού του τουριστικού οδηγού. Κατά συνέπεια, αυτή η διαδικασία αποτελεί έναν τρόπο που θα διευκολύνει τάξεις που οι μαθητές τους έχουν προβλήματα συνεργατικότητας ή που υπάρχει ανταγωνιστικό κλίμα. Θα βάλει σε μια διαδικασία τους μαθητές να συνεργαστούν μεταξύ τους με έναν διαφορετικό τρόπο ώστε να φτιάξουν και να τελειοποιήσουν αυτή τη δημιουργική και ενδιαφέρουσα διαδικασία. Θα λέγαμε επίσης ότι το Πήλιο αποτελεί ένα σπουδαίο τουριστικό προορισμό που τραβάει το ενδιαφέρον των πολιτών και είναι ένα μέρος στο οποίο θα ήταν χρήσιμο για να έναν μελλοντικό επισκέπτη να έχει διαθέσιμες πληροφορίες εύκολα προσβάσιμες σε έναν ολοκληρωμέμνο διαδικτυακό τόπο για το τι μπορεί να βρει σε αυτό τον προορισμό και ποια μέρη να επισκεφτεί. Έτσι, οι μαθητές θα μπουν στη διαδικασία να δημιουργήσουν κάτι αυθεντικό μέσα από τη δική τους οπτική το οποίο θα έχει ως στόχο να βοηθήσει και να διευκολύνει άλλα άτομα. Αυτό θα αυξήσει τη δημιουργικότητά τους, θα τους ωθήσει να ψάξουν για ιδέες, θα τους βάλει στη διαδικασία να συνεργαστούν, να αναπτύξουν την κριτική τους σκέψη σχετικά με τις πληροφορίες που θα πρέπει να συμπεριληφθούν στην ιστοσελίδα και θα τους εξοικειώσει με τη χρήση του διαδικτύου και την διαχείριση πολυμέσων για τη δημιουργία ενός ιστότοπου. Πιστεύουμε ότι αυτή η διαδικασία έχει πολλά να προσφέρει στους μαθητές και είναι πολύ ωφέλιμη και για αυτούς αλλά και για τους μελλοντικούς επισκέπτες της ιστοσελίδας. Τέλος, Γίνεται επίσης ένας συνδυασμός των εμπειριών που αποκτούν οι μαθητές μέσω της κατασκευής του δικούς τους ταξιδιωτικού οδηγού. Αυτός ο ταξιδιωτικός οδηγός είναι διαφορετικός από τους υπόλοιπους επειδή οι μαθητές τον επιμελήθηκαν εξ-ολοκλήρου παράγοντας αυθεντικό κείμενο, μοιράστηκαν τις εμπειρίες τους μέσα στην ιστοσελίδα από τις εκδρομές και τις δράσεις που συμμετείχαν και διάλεξαν οι ίδιοι να προσθέσουν σημεία από τις άλλες δραστηριότητες του προτζεκτ. Οι μαθητές θέλουν να προβάλλουν μέσα από αυτόν τον ταξιδιωτικό οδηγό τις δικές τους αυθεντικές εμπειρίες, κάτι το οποίο κάνει αυτή την ιστοσελίδα να διαφέρει από τις υπόλοιπες.

* *Τι θα χρειαστεί να έχει ετοιμάσει ο/η εκπαιδευτικός εκτός υπολογιστή;*

Ο/η εκπαιδευτικός για την διεκπεραίωση του project θα χρειαστεί τα παρακάτω υλικά:

Για εισαγωγική δραστηριότητα: φωτογραφίες από χωριά του Πηλίου (Μακρινίτσα, Μηλιές), χάρτη του Πηλίου καθώς και δυο διαφορετικούς ταξιδιωτικούς οδηγούς (ηλεκτρονικό και έντυπο).

Για ενότητα 2: φύλλο παρατήρησης για τα μουσεία (Παράρτημα) και τη διοργάνωση της εκδρομής στα μουσεία μέσω επικοινωνίας με τους αρμόδιους φορείς.

Για ενότητα 3: φωτογραφίες σπιτιών του Πηλίου, φωτογραφίες καλντεριμιών του Πηλίου, υλικά ζωγραφικής (ψαλίδια, μαρκαδόροι, ξυλομπογιές), χαρτόνι

* *Τι άλλα λογισμικά ή συσκευές θα χρειαστεί να έχει διαθέσιμα εκτός από τα Pbworks; Τι συνεργασία με γονείς χρειάζεται στο ψηφιακό κομμάτι;*

Άλλα λογισμικά που θα χρειαστεί ο εκπαιδευτικός είναι να έχει δημιουργήσει δυο αρχεία google forms. Επιπλέον, θα χρειαστεί η βοήθεια των γονέων των μαθητών ώστε να μοιραστεί μέσω email και social media, η ιστοσελίδα (Wiki) που θα δημιουργήσουν και σε άλλα άτομα

* *Στόχοι / προσδοκώμενα μαθησιακά αποτελέσματα (γνώσεις, δεξιότητες, αξίες-στάσεις):*

Γενικοί στόχοι

**Σχετικά με το Pbworks**

Οι μαθητές να είναι σε θέση να:

* διαχειριστούν και να επεξεργαστούν το περιβάλλον του Pbworks.
* να οργανώσουν και να παρουσιάσουν τις σκέψεις τους και τις πληροφορίες που θα συλλέξουν στο διαδικτυακό αυτό τόπο.
* να εργαστούν ομαδικά για τη διεκπεραίωση του Project μέσω ενός Wiki.
* να δημιουργήσουν και να επεξεργαστούν τα δικά τους πολυτροπικά κείμενα.

* να γνωρίσουν τα βασικά χαρακτηριστικά και τη χρησιμότητα των πολυτροπικών κειμένων.

**Σχετικά με το Project**

Οι μαθητές να είναι σε θέση να:

* Να γνωρίσουν τα κυριότερα χωριά και σημαντικά σημεία που περιλαμβάνει το βουνό του Πηλίου
* Να κατασκευάσουν τον δικό τους ταξιδιωτικό οδηγό για το Πήλιο με τη χρήση του ψηφιακού εργαλείου PbWorks.
* Να χρησιμοποιήσουν ποικίλες πηγές και εργαλεία πληροφόρησης με στόχο την εξεύρεση, ανάλυση, αξιολόγηση και παρουσίαση πληροφοριών σχετικά με τα μέρη που βρίσκονται στο Πήλιο.
* Να εργαστούν ομαδικά για την συμπλήρωση των ενοτήτων που αφορούν το Project.
* Να επεξεργαστούν τις πληροφορίες που θα συλλέξουν και να επιλέξουν σωστά ποιες από αυτές θα εντάξουν στο Project.
* Να συνεργαστούν για τη δημιουργία πολυτροπικών κειμένων.
* Να ενισχύσουν την φαντασία και την δημιουργικότητά τους.
* *Περιγραφή του σεναρίου*

Με αφορμή την ενότητα της Γλώσσας της Δ’ Δημοτικού που περιλαμβάνει το χωριό Μηλιές του Πηλίου, Ενότητα 16η: “Ταξίδια στην Ελλάδα”, αποφασίσαμε μαζί με τους μαθητές να γνωρίσουμε καλύτερα το βουνό του Πηλίου. Πιο συγκεκριμένα θέλουμε να βάλουμε τους μαθητές να αναδείξουν την ιστορία, τα σημαντικά τοπωνύμια, τα πιο όμορφα μέρη που μπορεί κάποιος να επισκεφτεί στο Πήλιο δημιουργώντας τον δικό τους διαδικτυακό ταξιδιωτικό οδηγό. Αυτό αποφασίσαμε να το κάνουμε με την βοήθεια του Pbworks.

Γι΄αυτούς τους λόγους θα οργανώσουμε ένα project. Με τίτλο «Ας γνωρίσουμε το Πήλιο».

Στόχος μας είναι οι μαθητές όχι μόνο να πληροφορηθούν για το Πήλιο, αλλά να το γνωρίσουν οι ίδιοι τόσο μέσα από βιωματικές δραστηριότητες, όσο και μέσα από επεξεργασία πληροφοριών στο διαδίκτυο. Παράλληλα, θα έχουν την ευκαιρία να το παρουσιάσουν μέσα από τον δικό τους διαδικτυακό τόπο έχοντας την δυνατότητα να σκεφτούν δημιουργικά, να εξοικειωθούν με τη δημιουργία ενός διαδικτυακού περιβάλλοντος που θα περιλαμβάνει ποικίλα μέσα (βίντεο, φωτογραφίες, κείμενα, χάρτες). Θα έχουν τη δυνατότητα έτσι να αναπτύξουν τη δημιουργική τους σκέψη, τη φαντασία τους και την ανάληψη πρωτοβουλιών σε συνεργασία με τους συμμαθητές τους.

Θα χωρίσουμε το πρότζεκτ αυτό σε τρεις θεματικές. Η πρώτη θα αφορά τη συλλογή γενικών πληροφοριών, με βάση έναν ταξιδιωτικό οδηγό, για το Πήλιο. Στην δεύτερη θεματική θα ασχοληθούμε με την ιστορία και τη μυθολογία του Πηλίου. Στην τρίτη θεματική θα ασχοληθούμε με την ιδιαίτερη Πηλιορείτικη αρχιτεκτονική. Οι μαθητές στις περισσότερες δραστηριότητες θα εργαστούν ομαδικά για να συλλέξουν πληροφορίες και να δημιουργήσουν την δική τους ιστοσελίδα στο wiki η οποία θα μετατραπεί με τη συνδρομή των μαθητών σε ταξιδιωτικό οδηγό.

Συνολικά η διαδικασία αυτή θα διαρκέσει περίπου 20 ώρες

**Σκαλωσιά 2: Περισσότερο αδρή**

|  |  |  |  |
| --- | --- | --- | --- |
| **Διάρκεια** | **Θεματικές project** | **Στόχοι** | **Δραστηριότητες** |
| Διδακτικές ώρες:2 | Εισαγωγική δραστηριότητα | Για το wiki:Οι μαθητές να γνωρίσουν το διαδικτυακό περιβάλλον του wiki και να εξοικειωθούν με τα βασικά εργαλεία του.Οι μαθητές να γνωρίσουν τα βασικά χαρακτηριστικά και τη χρησιμότητα των πολυτροπικών κειμένων.Για το προτζεκτ:Οι μαθητές να έρθουν σε επαφή με το θέμα μας.Οι μαθητές να γνωρίσουν τα χαρακτηριστικά ενός τουριστικού οδηγού. | Ο/η εκπαιδευτικός της τάξης δείχνει στην τάξη τις παρακάτω φωτογραφίες. Στη συνέχεια τους κάνει ερωτήσεις.*α) Αναγνωρίζετε κάποιο από τα μέρη που φαίνονται στις φωτογραφίες;**β)Έχετε επισκεφτεί κανένα από αυτά τα χωριά**γ) Σας θυμίζουν κάτι αυτά τα μέρη; Βλέπετε κάτι κοινό με άλλα μέρη που έχετε επισκεφτεί;*Αφού έχουν δει τις φωτογραφίες και έχουμε κάνει μία αρχική συζήτηση γίνεται ένας καταιγισμός ιδεών και βλέπουμε τις προϋπάρχουσες ιδέες-γνώσεις που έχουν οι μαθητές για το βουνό του Πηλίου, γιατί κάποιοι μαθητές μπορεί να το έχουν επισκεφτεί ήδη.Αφού γραφτούν οι ιδέες των μαθητών στον πίνακα, αποφασίζουμε όλοι μαζί για τις πληροφορίες που θα συλλέξουμε και θα τις προβάλλουμε στο wiki. Στη συνέχεια θα τους δείξουμε το περιβάλλον του wiki, ώστε να μάθουν να το επεξεργάζονται μόνοι τους και θα συζητήσουμε μαζί τους τα χαρακτηριστικά του. Θα τονίσουμε και θα δείξουμε στους μαθητές ότι μέσα σε αυτό το περιβάλλον μπορούν να εισάγουν εικόνες, βίντεο, μουσική, χάρτες για να δημιουργήσουν τα δικά τους πολυμεσικά κείμενα. Βάζουμε τους μαθητές να αναρωτηθούν για τα χαρακτηριστικά που μπορεί να έχουν τα πολυτροπικά κείμενα καθώς και για το λόγο που τα χρησιμοποιούμε με ερωτήσεις όπως: γιατί όταν διαβάζουμε ένα άρθρο σε μια ιστοσελίδα έχει και φωτογραφίες ή βίντεο; Έτσι, θέλουμε να βάλουμε τους μαθητές στη διαδικασία να σκεφτούν ότι τα πολυτροπικά κείμενα συνδυάζουν, επιβεβαιώνουν και εμπλουτίζουν τις πληροφορίες της εικόνας, της μουσικής ή του βίντεο με τις γραπτές πληροφορίες που δίνει το κείμενο. Θα φέρουμε στην τάξη τουριστικούς οδηγούς (βιβλία) από διάφορα μέρη και θα τους δείξουμε στους μαθητές. Θα τους παρουσιάσουμε επίσης και κάποιους διαδικτυακούς τουριστικούς οδηγούς. Θα τους χωρίσουμε σε ομάδες ανάλογα με την θέση των θρανίων τους και θα τους δώσουμε από έναν οδηγό ώστε να τον επεξεργαστούν και στη συνέχεια θα τους δίνουμε να επεξεργαστούν έναν άλλο οδηγό που είχε άλλη ομάδα ώστε να ρίξουν όλοι μια ματιά στους διαφορετικούς ταξιδιωτικούς οδηγούς. Θα αναθέσουμε στους μαθητές να σκεφτούν που χρησιμεύει, γιατί οι άνθρωποι χρησιμοποιούν αυτούς τους οδηγούς, τι πληροφορίες μπορεί να βρουν μέσα σε αυτούς, πως θα τους χρησιμοποιούσαν οι ίδιοι. Όλα αυτά θα συμπληρωθούν μέσα σε ένα φύλλο παρατήρησης που θα περιλαμβάνει τους παραπάνω προβληματισμούς ώστε οι μαθητές να μπουν σε μια διαδικασία να σκεφτούν για τα χαρακτηριστικά και τη χρησιμότητα των τουριστικών οδηγών γενικότερα. Θα συγκεντρώσουμε τις απαντήσεις των μαθητών και θα προσπαθήσουμε να τους προβληματίσουμε σχετικά με το Πήλιο και το wiki θέτοντας ερωτήσεις όπως: μήπως θα ήταν χρήσιμο να φτιάξουμε έναν δικό μας τουριστικό οδηγό για το Πήλιο;Το wiki θα αποτελέσει ένα τελικό προϊον στο οποίο κατά τη διάρκεια του πρότζεκτ θα συμπληρώνεται συστηματικά. Το wiki αυτό θα δοθεί στο σχολείο και στους γονείς και θα αποτελέσει την ηλεκτρονική εφημερίδα της τάξης που θα έχει σκοπό να ενημερώσει τους επισκέπτες για το βουνό του Πηλίου και τα μέρη που μπορούν να δουν αν αποφασίσουν να το επισκεφτούν. |
| Διδακτικές ώρες: 3-4 | Ενότητα 1 | Ως προς προτζεκτ:Να συνεργαστούν αποτελεσματικά σε ομάδες επιτελώντας μία εργασία (με αυτό τον τρόπο θέλουμε να ενισχύσουμε την συνεργατική μάθηση).Να αναζητήσουν τις κατάλληλες πληροφορίες που να ανταποκρίνονται στην κάθε θεματική.Να γνωρίσουν την οργάνωση ενός ταξιδιωτικού οδηγού και να δημιουργήσουν το δικό τους ταξιδιωτικό οδηγό για το Πήλιο.Ως προς wiki:Να επεξεργάζονται και να εισάγουν πληροφορίες, συνδέσμους, εικόνες, χάρτη στο wiki χρησιμοποιώντας μια δομή άρθρου. | Με βάση την προηγούμενη εισαγωγική δραστηριότητα και ύστερα από συζήτηση μαζί με τους μαθητές καταλήξαμε στις παρακάτω ερωτήσεις, οι οποίες αποτελούν τη βάση για να στηθεί η θεματική αυτή στο wiki- *Που βρίσκεται το Πήλιο στο χάρτη της Ελλάδας*; Για να απαντηθεί αυτή η ερώτηση οι μαθητές θα συμβουλευτούν το google maps. Ο χάρτης αυτός θα εισαχθεί από τους μαθητές στο wiki- *Τι τοπογραφικό σημείο είναι;* (βουνό; πόλη; παραθαλάσσιο μέρος;)- *Σε ποιο νομό βρίσκεται και ποια είναι η πρωτεύουσα του;*- *Για τι φημίζεται το Πήλιο*; (είναι τουριστικό μέρος; μπορεί κάποιος να πάει διακοπές; να πάει στη θάλασσα;)Θα χωρίσουμε τους μαθητές σε τρεις ομάδες και θα τους αναθέσουμε να προσθέσουν ένα χάρτη του Πηλίου στο wiki στον οποίο θα πρέπει να βρουν αντίστοιχα τα βασικά χωριά του Βόρειου Πηλίου, του Κεντρικού και του Νότιου. Με βάση αυτή την κατηγοριοποίηση, θα φτιάξουν 3 ενότητες στο wiki στις οποίες θα προσθέσουν τα χωριά φτιάχνοντας από ένα άρθρο για το καθένα. Σε αυτό το άρθρο, οι μαθητές θα πρέπει να συνεργαστούν και να απαντήσουν στις εξής ερωτήσεις:*-Πως μπορεί κάποιος να επισκεφτεί το Πήλιο και τα διάφορα χωριά;*Οι μαθητές θα πρέπει να βρουν εάν υπάρχουν δρομολόγια με το λεωφορείο τα οποία μπορούν να βρουν στην ιστοσελίδα του ΚΤΕΛ Βόλου (<https://ktelvolou.gr/el/routes/> ) ή να γράψουν αν είναι προσβάσιμο οδικώς και πόση ώρα θα κάνει κάποιος για να φτάσει με αφετηρία το Βόλο σε κάθε χωριό. Για να βρουν τις χιλιομετρικές αποστάσεις μπορούν να χρησιμοποιήσουν την αναζήτηση της ιστοσελίδας αποστάσεις (<https://www.apostaseis.gr/loc_ap/odigikes-apostaseis.asp>) στην οποία θα γράφουν το χωριό που θέλουν να βρουν πληροφορίες και θα χρησιμοποίησουν το Βόλο ως αφετηρία.-*Τι δραστηριότητες που μπορεί να κάνει κάποιος που επισκέπτεται ένα συγκεκριμένο χωριό ( για παράδειγμα ιππασία, σκοποβολή, τοξοβολία, ορειβασία, αναρρίχηση, χειμερινά σπορ, κολύμβηση, ιστιοπλοΐα );* Οι μαθητές θα αναζητήσουν άρθρα στο διαδίκτυο και θα συμβουλευτούν τους έντυπους τουριστικούς οδηγούς για το Πήλιο που θα τους έχουμε φέρει αναλαμβάνοντας να συνθέσουν τις πληροφορίες σε κείμενο και να βρουν σχετικές φωτογραφίες στο διαδίκτυο.*-Γιατί κάποιος να επισκεφτεί αυτά τα συγκεκριμένα χωριά;* Οι μαθητές αξιοποιώντας τις πληροφορίες που βρήκαν στις παραπάνω ερωτήσεις και σκεπτόμενοι κριτικά, θα γράψουν ένα μικρό κείμενο που θα εξηγεί γιατί κάποιος επισκέπτης αξίζει να επισκεφτεί τα χωριά με τα οποία ασχολήθηκαν. |
| Διδακτικές ώρες: 7-8 | Ενότητα 2 | Για το πρότζεκτ:Να συνδυάσουν την έρευνα τους που κάνουν για την ιστορία και τη μυθολογία του Πηλίου με την παρατήρηση των εκθεμάτων στα αντίστοιχα μουσεία.Να αναλάβουν ρόλους για την διεκπεραίωση εργασιών στην ομάδα τους. Για το wiki:Να συνθέσουν άρθρο με βάση τις πληροφορίες που συνέλεξαν από τις παρατηρήσεις στα μουσεία και από το διαδίκτυο.Να αναζητήσουν τις κατάλληλες πληροφορίες για τη μυθολογία στο διαδίκτυο. | Σε αυτή τη δραστηριότητα θέλουμε οι μαθητές να γνωρίσουν τηνιστορία και τη μυθολογία του Πηλίου. Θα πραγματοποιηθεί μια δραστηριότητα στην ολομέλεια που θα περιλαμβάνει μια εκδρομή - επίσκεψη της τάξης σε μουσεία και βιβλιοθήκες στο Χόρτο, στη Μακρινίτσα και στις Μηλιές. Διοργανώνουμε τρεις επισκέψεις στα αντίστοιχα μουσεία. Ύστερα από συνεννόηση με τους γονείς των παιδιών και τους υπεύθυνους των μουσείων ζητάμε την άδειά τους να τραβήξουμε μερικές φωτογραφίες τα εκθέματα. Οι φωτογραφίες αυτές θα προστεθούν στην αντίστοιχη ενότητα του wiki. Η πρώτη επίσκεψη θα γίνει στο χωριό του Πηλίου Χόρτο όπου υπάρχει το Μουσείο Αγγελίνη. Το μουσείο θα δώσει την ευκαιρία να γνωρίσουν εικόνες από παλιότερες εποχές του Πηλίου, μέσα από τα εκθέματα του. Στα εκθέματα περιλαμβάνονται παραδοσιακά αντικείμενα οικιακής χρήσης, εργαλεία, κειμήλια, στολές, λάβαρα και βιβλία. Οι μαθητές θα γνωρίσουν πως ήταν η ζωή και η καθημερινότητα σε παλαιότερες μέρες του χωριού. Θα είναι ενδιαφέρον για τους μαθητές να παρατηρήσουν τις φορεσιές και να σκεφτούν ομοιότητες και διαφορές με τα δικά μας ενδύματα αλλά και με άλλες παραδοσιακές φορεσιές που έχουν παρατηρήσει. Η επόμενη επίσκεψη θα γίνει στο  Λαογραφικό Μουσείο Μηλεών το οποίο στεγάζει μια λαογραφική συλλογή που περιλαμβάνει παραδοσιακά επαγγέλματα, έθιμα,  ασχολίες, τη λαϊκή τέχνη και τις φορεσιές του Πηλίου. Οι μαθητές θα γνωρίσουν τα επαγγέλματα που έκαναν παλιά οι άνθρωποι όπως ξυλογλύπτης, σιδεράς, πεταλωτής,  κατασκευαστής καλντεριμιών, θα δουν βότανα, υφαντά και κεντήματα, και πολλές άλλες παραδοσιακές ασχολίες των γυναικών.Η τρίτη επίσκεψη θα γίνει στο Λαογραφικό μουσείο Μακρινίτσας που βρίσκεται κοντά στην πλατεία της Μακρινίτσας. Διαθέτει εκθέματα από την καθημερινή, είδη οικιακής χρήσης, παραδοσιακές φορεσιές, εργαλεία, παραδοσιακά εργόχειρα, παλιά όπλα, λάβαρα και κειμήλια. Θα ετοιμάσουμε έντυπα παρατήρησης για τους μαθητές πριν από την κάθε επίσκεψη ώστε οι μαθητές να μπουν στη διαδικασία να προβληματιστούν σχετικά με τα εκθέματα και με τι προσφέρει κάθε μουσείο από αυτά που επισκέπτονται. Θα τους χωρίσουμε επίσης σε ομάδες όπου η μία ομάδα θα βγάλει τις φωτογραφίες της εκδρομής που θα περιλαμβάνουν τα εκθέματα εάν αυτό τους επιτραπεί και άλλες φωτογραφίες της τάξης. Η δεύτερη ομάδα θα συμπληρώσει το φύλλο παρατήρησης, η τρίτη ομάδα θα αναζητήσει στο διαδίκτυο πληροφορίες για τη μυθολογία του Πηλίου στο διαδίκτυο και η τέταρτη ομάδα, θα περάσει τις πληροφορίες των άλλων ομάδων στο wiki στο νέο χώρο που θα αφορά την ιστορία του Πηλίου, αφού πραγματοποιηθούν οι εκδρομές. |
| Διδακτικές ώρες: 3-4 | Ενότητα 3 | Για το προτζεκτ:Να αναζητήσουν πληροφορίες στο διαδίκτυο σχετικά με την αρχιτεκτονική του Πηλίου.Να δημιουργήσουν το κολάζ με βάση την αντίστοιχη θεματική.Να κάνουν παρουσίαση όλου του προτζεκτ στην ολομέλεια της τάξης.Να αναλάβουν ρόλους για την διεκπεραίωση εργασιών στην ομάδα τους.Για το wiki:Να μπορούν να εισάγουν εικόνες στο wiki (συγκεκριμένα το κολάζ που δημιουργούν).Να μάθουν τρόπους κοινοποίησης του wiki σε άλλα άτομα (*μέσω email*, μέσω social media κ.α.). | Στην 3η ενότητα, οι μαθητές θα ασχοληθούν με την αρχιτεκτονική του Πηλίου. Αρχικά θα αναθέσουμε στους μαθητές να βρουν πληροφορίες σχετικά με τον ιδιαίτερο τρόπο με τον οποίο χτίζονται τα σπίτια στο Πήλιο και θα προσθέσουν μερικές από αυτές τις πληροφορίες μέσα στην αντίστοιχη ενότητα του wiki. Θα χωρίσουμε τους μαθητές σε ομάδες όπου η μία θα βρει πληροφορίες στο διαδίκτυο για τα σπίτια του Πηλίου, η δεύτερη θα βρει πληροφορίες για τα δείγματα αρχιτεκτονικής στα χωριά του Πηλίου (για παράδειγμα τα πλακόστρωτα καλντερίμια) και η τρίτη θα αναλάβει να περάσει τις πληροφορίες στο wiki. Στη συνέχεια, θα δημιουργήσουν ένα κολάζ με ζωγραφιές και φωτογραφίες. Οι μαθητές θα έχουν τη δυνατότητα να επιλέξουν αν θα ζωγραφίσουν ένα Πηλιορείτικο σπίτι ή αν θα εκτυπώσουν και κολλήσουν φωτογραφίες -  δείγματα της Πηλιορείτικης αρχιτεκτονικής. Μπορούν επίσης να επιλέξουν αν θα προσθέσουν λίγες πληροφορίες γραπτώς πάνω στο χαρτόνι. Οι μαθητές θα επιλέξουν και θα ορίσουν μόνοι τους επάνω σε ποιο κομμάτι του κολάζ θα εργαστούν. Έτσι, όλοι οι μαθητές της τάξης μας θα έχουν τη δυνατότητα να επιλέξουν και να εργαστούν πάνω στον τομέα που τους ενδιαφέρει και τους ταιριάζει περισσότερο για να δημιουργηθεί το κολάζ. Αφού δημιουργηθεί το κολλάζ, θα μοιραστεί στο wiki ώστε να το βλέπουν οι επισκέπτες του.  |
| Αξιολόγηση | Σε μία σελίδα του wiki ο/η εκπαιδευτικός θα προσθέσει δυο αρχεία google forms με διάφορες ερωτήσεις με σκοπό να το απαντήσουν τόσο οι μαθητές όσο και αυτοί που επισκέπτονται το wiki.Για μαθητές: <https://docs.google.com/forms/d/e/1FAIpQLSfq5Nl263PgHMjqmiZLA14wQbX2-N4VX-UYqdVOVaK0hmmPKQ/viewform?fbclid=IwAR3Le5c60dy8IJRo3Mtm_ZIPkrEpKIc6hDDO5y-dHblePHF5kZwjVa-KVdo>Για επισκέπτες wiki: <https://docs.google.com/forms/d/e/1FAIpQLSfzhXLC4XUGhlPcIRJcwy5MfcBeQpmOxrbMsgNFaz0v0XmBxw/viewform?fbclid=IwAR1ut4HdLBZrYKLVMtjrswH39nH6rWB5-7UzbfVRJImV-xaVv25d9SIw2KE> |

* *Δικαιολόγηση των κύριων σημείων*

Στην εισαγωγική δραστηριότητα, οι μαθητές θα μπουν στη διαδικασία να προβληματιστούν σχετικά με τους ταξιδιωτικούς οδηγούς και να γνωρίσουν το wiki. Αυτό, έχει επικαλύψεις με την θεωρία της αυτόνομης μάθησης του Jonassen επειδή οι μαθητές έχουν την ελευθερία να ψάξουν και να προβληματιστούν σχετικά με τα χαρακτηριστικά των ταξιδιωτικών οδηγών, καθώς και με τα χαρακτηριστικά που θα έχει αυτός που θα δημιουργήσουν με το wiki. Επίσης, στο σημείο που ο εκπαιδευτικός θα δείξει το wiki στους μαθητές, γίνεται παθητική μάθηση σύμφωνα με το μοντέλο icap επειδή οι μαθητές παρατηρούν και σημειώνουν τα χαρακτηριστικά της λειτουργίας του wiki που θα τους είναι χρήσιμα ώστε να εργαστούν μόνοι τους σε αυτό το διαδικτυακό τόπο. Έχοντας φτιάξει το τελικό προϊόν της δραστηριότητας, οι μαθητές θα νιώθουν ότι πέτυχαν δημιουργώντας κάτι με την αξία τους με την οποία ικανοποιείται η συνθήκη ασφάλειας της επιτυχίας σύμφωνα με το μοντέλο arcs. Αυτό που έκαναν ήταν να δημιουργήσουν και να εμπλουτίσουν το δικό τους διαδικτυακό χώρο.

Στο πρώτο μέρος της πρώτης δραστηριότητας, χρησιμοποιείται το μοντέλο icap για την ενεργητική εμπλοκή των μαθητών καθώς μπαίνουν στην διαδικασία να αναζητήσουν πληροφορίες στο διαδίκτυο, να τις επιλέξουν και να τις επεξεργαστούν χρησιμοποιώντας την κριτική τους σκέψη. Μπαίνοντας στη διαδικασία να χωρίσουν ενότητες και να προσθέσουν τις πληροφορίες που βρήκαν στο wiki, χρησιμοποιείται η κατασκευαστική εμπλοκή των μαθητών καθώς μαθαίνουν να χειρίζονται μια ιστοσελίδα, να εντάσσουν πολυμέσα (εικόνες, εισαγωγή χάρτη) μέσα σε αυτή, να προσθέτουν πληροφορίες σε μορφή κειμένου. Η κατασκευαστική εμπλοκή των μαθητών χρησιμοποιείται στην τελευταία ερώτηση της δραστηριότητας στην οποία οι μαθητές μπαίνουν στη διαδικασία να τεκμηριώσουν τις απόψεις τους για τα χωριά του Πηλίου χρησιμοποιώντας την κριτική τους σκέψη. Σε αυτή τη δραστηριότητα, χρησιμοποιείται και το μοντέλο της Δημιουργικής - Συνεργατικής μάθησης του Jonassen καθώς δίνεται η ευκαιρία στους μαθητές να εκφράσουν την άποψή τους σε συνδυασμό με τις πληροφορίες που έχουν βρει. Οι μαθητές επίσης αξιοποιούν τις δυνατότητες που παρέχει το wiki καθώς θα φτιάξουν δικές τους σελίδες και θα προσθέσουν περιεχόμενο σε αυτές, θα προσθέσουν πολυμεσικό κείμενο το οποίο θα είναι προσβάσιμο και από άλλους χρήστες και θα μπουν στη διαδικασία να εκφραστούν χρησιμοποιώντας το γραπτό τους λόγο.

Στη δεύτερη δραστηριότητα έχουμε τις επισκέψεις των μαθητών στα μουσεία από τα οποία συγκεντρώνουν τις παρατηρήσεις τους. Σύμφωνα με το μοντέλο icap έχουμε ενεργητική εμπλοκή γιατί οι μαθητές συμπληρώνουν το φύλλο παρατήρησης με τις αντίστοιχες πληροφορίες. Από το μοντέλο του Jonassen έχουμε αρχικά ενεργητική μάθηση καθώς οι μαθητές παρατηρούν τα εκθέματα και προσπαθούν να συνδέσουν την ζωή των κατοίκων τότε με την σημερινή ζωή στο φύλλο εργασίας. Έχουμε την αυθεντική μάθηση καθώς μπορεί να έχουν ήδη εμπειρίες από προηγούμενες επισκέψεις σε μουσεία, να έχουν ακούσει ιστορίες από τους συγγενείς τους σχετικά με επαγγέλματα που μπορεί να έκαναν παλιότερα ή να γνωρίζουν πληροφορίες για την ιστορία και τη μυθολογία του Πηλίου μέσω συζητήσεων με αυτούς. Τέλος, χρησιμοποιείται η συνεργατική μάθηση καθώς το προιόν αυτής της ενότητας είναι το αποτέλεσμα συνεργασίας των μαθητών σε ομάδες και ενοποίησης των διαφορετικών πληροφοριών που θα βρει η κάθε ομάδα σε έναν κοινό ιστότοπο.

Στην τρίτη και τελευταία δραστηριότητα, χρησιμοποιείται η κατασκευαστική μάθηση του μοντέλου icap επειδή οι μαθητές συνεργάζονται για να δημιουργήσουν το τελικό κολλάζ και αυθεντική μάθηση Jonassen καθώς δημιουργούν το δικό τους τελικό προϊόν. Σε όλη τη διαδικασία παρατηρείται η συνεργατική μάθηση του Jonassen γιατί οι μαθητές εργάζονται σε ομάδες και για τη δημιουργία της ιστοσελίδας του wiki αλλά και για το κολάζ το οποίο θα συμπεριλάβουν μέσα στον ιστότοπο.

Γενικά, το wiki που δημιουργούν οι μαθητές τους βάζει σε μία διαδικασία συνεχούς ανακάλυψης πληροφοριών, ανάληψης πρωτοβουλιών και συνεργατικότητας μεταξύ τους. Τους βάζει στη διαδικασία να προβληματιστούν σχετικά με τα χαρακτηριστικά που θα έχει ο δικός τους ταξιδιωτικός οδηγός και τι θα τον διαφοροποιεί από όλους τους υπόλοιπους, κάτι το οποίο τους βάζει στη διαδικασία να σκεφτούν εάν το προιόν που θα παράξουν είναι κάτι αυθεντικό και τι είναι αυτό που το κάνει ξεχωριστό. Θα παράξουν τα δικά τους πολυτροπικά κείμενα και θα γνωρίσουν τα βασικά χαρακτηριστικά τους (…), θα μάθουν βασικές πληροφορίες για το χειρισμό ενός διαδικτυακού τόπου και θα αναπτύξουν την κριτική τους σκέψη μαζεύοντας και οργανώνοντας πληροφορίες. Όλα αυτά, θέτουν τους μαθητές σε έναν ενεργητικό ρόλο και τους ενθαρρύνουν να ανακαλύψουν τα οφέλη μάθησης που θα τους προσφέρει η παραγωγή του δικού τους αυθεντικού προιόντος το οποίο είναι το wiki.

* *Σημεία όπου μπορεί να πάει «στραβά» ο σχεδιασμός*
* Είναι δύσκολη η οργάνωση των εκδρομών και δύσκολο να πραγματοποιηθούν σε μία ημέρα.
* Στις εκδρομές, οι μαθητές μπορεί να αποσυντονιστούν και να μην ανταποκριθούν στις δραστηριότητες παρατήρησης.
* Οι μαθητές είναι χωρισμένοι σε ομάδες και μπορούν να βοηθήσουν τους πιο αδύναμους μαθητές στην ομάδα τους που δυσκολεύονται. Μπορούν να αναλάβουν πιο απλά κομμάτια των δραστηριοτήτων όπως να αναλάβουν το ρόλο του φωτογράφου στις εκδρομές ή να αναλάβουν να βρίσκουν φωτογραφίες ή να ζωγραφίζουν τις δικές τους ώστε να μπουν στο wiki.
* Ίσως το wiki τελικά να μην γίνει ορατό από πολλούς χρήστες, άλλους εκπαιδευτικούς και μαθητές παρά την προσπάθειά μας να το διαμοιράσουμε.

*Παράρτημα*

**Έντυπο Παρατήρησης**

|  |
| --- |
| Στοιχεία μαθητή/μαθήτριας |
| *Ονοματεπώνυμο:* |
| *Τάξη:* |
| *Ημερομηνία και διάρκεια παρακολούθησης:* |
| *Όνομα Μουσείου και Περιοχή:* |

|  |  |
| --- | --- |
| ΕΡΩΤΗΣΕΙΣ | ΑΠΑΝΤΗΣΕΙΣ |
| Έχετε επισκεφτεί ποτέ το συγκεκριμένο μουσείο; Αν ναι τι θυμάστε απ’ αυτό; |  |
| Ποια είναι η πρώτη σας εντύπωση, όταν είδατε το μουσείο; |  |
| Ποια εκθέματα φιλοξενεί το μουσείο; |  |
|  Σε περίπτωση που υπάρχουν παραδοσιακές στολές στο μουσείο. Τι παρατηρείτε στις παραδοσιακές στολές; Περιγράψτε με λίγα λόγια (χρώματα, σχήματα, μοτίβα κλπ.) |  |
| Σε περίπτωση που το μουσείο έχει κάποια οικιακά σκεύη. Ποια είναι αυτά; |  |
| Στο μουσείο που επισκεφθήκατε. Σας μίλησαν για κάποια έθιμα της περιοχής στο μουσείο που επισκεφθήκατε; Αν ναι ποια είναι αυτά; |  |
| Στο μουσείο που επισκεφθήκατε. Σας μίλησαν για κάποια επαγγέλματα ή ασχολίες των ανθρώπων της παλιάς εποχής; Αν ναι ποια είναι αυτά; |  |
| Στο μουσείο που επισκεφθήκατε ποιο πράγμα σας έκανε μεγαλύτερη εντύπωση απ’ όλα τα εκθέματα που είδατε; |  |
| Στο μουσείο που επισκεφθήκατε.Γιατί αξίζει να το επισκεφτεί κάποιος κατά τη γνώμη σας; |  |